SPRÁVA KOMISIE EURÓPSKEMU PARLAMENTU A RADE o výdavkoch EPZF Systém včasného varovania č. 4-5/2012 /* COM/2012/0349 final */





OBSAH 1........... Úvod. 2 2........... Príjmy pripísané EPZF. 2 3........... Príjmy pochádzajúce z dočasných súm na reštrukturalizáciu (sektor cukru) 3 4........... Pripomienky k predbežnému plneniu rozpočtu EPZF na rok 2012. 3 5........... Čerpanie príjmov pripísaných EPZF. 6 6........... Čerpanie príjmov pochádzajúcich z dočasných súm na reštrukturalizáciu (sektor cukru) 7 7........... Čerpanie fondu na reštrukturalizáciu v sektore cukru. 7 8........... Závery. 7 Príloha 1: || Predbežné čerpanie rozpočtových prostriedkov EPZF k 31.03.2012 1. Úvod V prílohe 1 sa uvádza skutočná úroveň plnenia rozpočtu v lehote od 16. októbra 2011 do 31. marca 2012 v porovnaní s predpokladaným profilom výdavkov podľa ukazovateľa, ktorý je určený na základe ustanovení článku 20 nariadenia Rady (ES) č. 1290/2005[1]. 2. Príjmy pripísané EPZF Na základe pravidiel uvedených v článku 34 nariadenia Rady (ES) č. 1290/2005 o financovaní Spoločnej poľnohospodárskej politiky sa príjmy pochádzajúce z finančných opráv vykonaných na základe rozhodnutí o overení súladu, z nezrovnalostí a z odvodov za mlieko označujú ako príjmy pripísané na financovanie výdavkov EPZF. Podľa týchto pravidiel sa pripísané príjmy môžu využívať na financovanie výdavkov EPZF, ktoré vzniknú členským štátom. V prípade, že sa časť týchto príjmov nevyužije, automaticky sa prenesie do nasledujúceho rozpočtového roka[2]. V rozpočte EPZF na rok 2012 sa zohľadnili: najnovší odhad Komisie v súvislosti s výškou rozpočtových prostriedkov, ktoré budú potrebné na financovanie očakávaných výdavkov na trhové opatrenia a na priamu pomoc, a odhady pripísaných príjmov, ktoré by sa mali podľa očakávania zinkasovať počas príslušného rozpočtového roka, ako aj prenesený zostatok pripísaných príjmov, ktorý zostal k dispozícii z predchádzajúceho rozpočtového roka. Komisia vo svojom návrhu týkajúcom sa výšky rozpočtových prostriedkov EPZF v rozpočte na rok 2012 zohľadnila celkové očakávané pripísané príjmy a požiadala na rok 2012 o rozpočtové prostriedky vypočítané odpočítaním odhadovanej výšky pripísaných príjmov od svojich odhadovaných výdavkov. Rozpočtový orgán prijal nový rozpočet EPZF so zohľadnením očakávaných pripísaných príjmov. V čase zostavovania rozpočtu na rok 2012 Komisia odhadovala dostupné pripísané príjmy na 1 010 miliónov EUR. Konkrétne: – pripísané príjmy, ktorých vytvorenie sa očakávalo v priebehu rozpočtového roku 2012, sa odhadovali na 805 miliónov EUR. Z opráv na základe overenia súladu sa očakávala suma 600 miliónov EUR a z nezrovnalostí suma 150 miliónov EUR. Príjmy z odvodov za mlieko sa odhadovali na 55 miliónov EUR; – výška pripísaných príjmov, v prípade ktorých sa očakávalo, že sa prenesú z rozpočtového roku 2011 do roku 2012, sa odhadovala na 205 miliónov EUR. Komisia v rozpočte na rok 2012 vyčlenila tieto pripísané príjmy vo výške 1 010 miliónov EUR na dva režimy. Konkrétne: – 310 miliónov EUR vyčlenila na prevádzkové fondy pre organizácie výrobcov v sektore ovocia a zeleniny a – 700 miliónov EUR na režim jednotnej platby. Rozpočtový orgán nakoniec schválil pre tieto dva režimy rozpočtové prostriedky vo výške 496 miliónov EUR a 30 472 miliónov EUR v uvedenom poradí v súlade s návrhom Komisie. Súčet schválených rozpočtových prostriedkov a uvedených pripísaných príjmov zodpovedá celkovému odhadu dostupných rozpočtových prostriedkov vo výške 806 miliónov EUR na prevádzkové fondy pre organizácie výrobcov v sektore ovocia a zeleniny a 31 172 miliónov EUR na režim jednotnej platby. V prílohe 1, ktorá obsahuje predbežné plnenie rozpočtu na rok 2012 za obdobie do 31. marca 2012, sú uvedené rozpočtové prostriedky schválené pre sektor ovocia a zeleniny vo výške 788 miliónov EUR a na neviazanú priamu pomoc vo výške 37 189 miliónov EUR bez toho, aby sa zohľadnili už spomenuté pripísané príjmy. Po zahrnutí pripísaných príjmov do týchto sektorov celkové plánované rozpočtové prostriedky na rok 2012 dosahujú 1 098 miliónov EUR pre sektor ovocia a zeleniny a 37 889 miliónov EUR na neviazanú priamu pomoc. 3. Príjmy pochádzajúce z dočasných súm na reštrukturalizáciu (sektor cukru) Dočasné sumy na reštrukturalizáciu v sektore cukru sa považujú za pripísané príjmy určené na financovanie pomoci na reštrukturalizáciu v sektore cukru a ďalšej pomoci plánovanej v rámci Fondu na reštrukturalizáciu v sektore cukru. Za tri hospodárske roky: 2006/2007, 2007/2008 a 2008/2009 sa tieto sumy týkajúce sa množstvových kvót na cukor, inulínový sirup a izoglukózu pridelených hospodárskym subjektom v jednotlivých členských štátoch zaplatili do fondu. V čase zostavovania rozpočtu na rok 2012 sa očakávalo presunutie sumy 832,2 milióna EUR z rozpočtového roku 2011 do rozpočtového roku 2012. 4. Pripomienky k predbežnému plneniu rozpočtu EPZF na rok 2012 Predbežná úroveň plnenia rozpočtu za obdobie od 16. októbra 2011 do 31. marca 2012 je znázornená v prílohe 1. Porovnáva sa s profilom výdavkov na základe ukazovateľa, ktorý bol určený na základe ustanovení článku 20 nariadenia Rady (ES) č. 1290/2005. V tejto časti sa uvádzajú stručné pripomienky k niektorým rozpočtovým článkom, ktoré vykazujú najvýznamnejšie rozdiely medzi skutočnou a očakávanou úrovňou plnenia rozpočtu na rok 2012. 4.1. Trhové opatrenia Čerpanie rozpočtových prostriedkov na intervencie na poľnohospodárskych trhoch bolo vyššie o 253,6 milióna EUR oproti schváleným rozpočtovým prostriedkom stanoveným na základe ukazovateľa k 31. marcu 2012. Tento rozdiel možno pripísať predovšetkým potravinovým programom, sektoru vína a sektoru ovocia a zeleniny. V iných sektoroch došlo v rovnakom čase k miernemu nedostatočnému čerpaniu. 4.1.1. Potravinové programy (+ 31,4 milióna EUR) Súčasné nadmerné čerpanie v porovnaní s úrovňou čerpania znázornenou ukazovateľom k 31. marcu 2012 súvisí s administratívnymi a prepravnými nákladmi členských štátov, ktoré súviseli s riadením programu v roku 2011 a ktoré boli uhradené a nahlásené v roku 2012, ako aj s rýchlejším odberom sušeného odstredeného mlieka z intervenčných skladov na účely distribúcie najodkázanejším osobám v Únii, ako sa očakávalo. Je nutné poznamenať, že toto rýchlejšie čerpanie by nemalo predstavovať riziko presiahnutia schválených rozpočtových prostriedkov, ktoré boli pre tieto programy stanovené vo výške 500 miliónov EUR. 4.1.2. Ovocie a zelenina (+ 105,7 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, túto úroveň plnenia spôsobili predovšetkým výdavky na prevádzkové fondy pre režim organizácie výrobcov, ktorý je financovaný jednak zo schválených rozpočtových prostriedkov, ako aj z príjmov pripísaných tomuto režimu v rozpočte na rok 2012 (Poznámka: podrobnosti sú uvedené v bode 2). Táto úroveň plnenia je výsledkom uplatňovania ukazovateľa na obdobie do 31. marca 2012 na schválené rozpočtové prostriedky, ktoré nezahŕňajú príjmy pripísané tomuto sektoru. Okrem toho za obdobie, na ktoré sa vzťahuje preskúmanie, členské štáty uskutočnili platby rýchlejšie v porovnaní s úrovňou ukazovateľa stanoveného pre pomoc pre skupiny výrobcov na režim predbežného uznávania. Komisia v tejto chvíli očakáva, že výdavky, ktoré budú v roku 2012 vynaložené na tento režim, budú vyššie ako zodpovedajúce prostriedky zahrnuté v rozpočte na rok 2012. Komisia sa preto domnieva, že celkové rozpočtové prostriedky dostupné pre tento sektor nebudú dostatočné na úhradu výdavkov, ktoré by mali podľa predpokladu vzniknúť členským štátom v roku 2012. Od roku 2010 Komisia vložila pre orientáciu čitateľa poznámku pod čiarou * do tabuľky predbežného plnenia, ktorá sa nachádza v prílohe 1. Táto poznámka pod čiarou zobrazuje, aká by bola situácia, pokiaľ by sa bol ukazovateľ z 31. marca 2012 uplatnil na všetky rozpočtové prostriedky, ktoré majú byť podľa očakávania k dispozícii na financovanie tohto sektora. Ako sa uvádza v bode 2, celkové predpokladané finančné prostriedky, ktoré majú byť k dispozícii pre tento sektor, pozostávajú zo schválených rozpočtových prostriedkov vo výške 788 miliónov EUR a príjmov pripísaných tomuto sektoru, ktoré sa odhadujú na 310 miliónov EUR. Pokiaľ by sa bol ukazovateľ uplatnil na celkové financovanie vo výške 1 098 miliónov EUR, ktoré by malo byť podľa predpokladu dostupné pre tento sektor, zistené nadmerné čerpanie by sa znížilo na 12,3 milióna EUR. 4.1.3. Výrobky zo sektora vinohradníctva a vinárstva (+ 115,4 milióna EUR) Pri porovnaní s úrovňou plnenia znázornenou ukazovateľom k 31. marcu 2012 sa ukázalo, že súčasné nadmerné čerpanie je spôsobené zrýchleným tempom platieb členských štátov v rámci vnútroštátnych programov na podporu sektora vinohradníctva a vinárstva. Je nutné poznamenať, že toto rýchlejšie tempo čerpania v prípade týchto programov nepredstavuje žiadne riziko presiahnutia rozpočtových prostriedkov, keďže sa zakladajú na finančných stropoch ustanovených právnymi predpismi pre tieto programy. 4.2. Priama pomoc Čerpanie rozpočtových prostriedkov na priamu pomoc v porovnaní s úrovňou ukazovateľa k 31. marcu 2012 bolo vyššie o 1 152,1 milióna EUR. 4.2.1. Neviazaná priama pomoc (+ 987,3 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, režim jednotnej platby vykazuje nadmerné čerpanie, ktoré vyplýva z uplatňovania ukazovateľa za obdobie do 31. marca 2012 na schválené rozpočtové prostriedky, ktoré nezahŕňajú príjmy pripísané tomuto sektoru, ako aj zo všeobecného povolenia, ktoré udelila Komisia členským štátom na vyplácanie záloh na priamu pomoc od 16. októbra 2011. Okrem toho je nutné poznamenať, že tempo čerpania v prípade všetkých ostatných režimov v rámci tohto sektora, t. j. v prípade jednotnej platby na plochu, samostatnej platby na cukor a ovocie a zeleninu a osobitnej podpory, bolo rýchlejšie v porovnaní s úrovňou ukazovateľa. Členské štáty však doteraz zaplatili viac ako 96 % odhadovaných potrieb v rámci rozpočtu v porovnaní s 94 % v tom istom období v roku 2011 za nároky z roku 2010. Od roku 2010 Komisia vložila pre orientáciu čitateľa poznámku pod čiarou * do tabuľky predbežného plnenia, ktorá sa nachádza v prílohe 1. Táto poznámka pod čiarou zobrazuje, aká by bola situácia, pokiaľ by sa bol ukazovateľ z 31. marca 2012 uplatnil na všetky rozpočtové prostriedky, ktoré majú byť podľa predpokladu k dispozícii na financovanie neviazanej priamej pomoci. Ako sa uvádza v bode 2, celkové predpokladané finančné prostriedky, ktoré majú byť k dispozícii pre neviazanú priamu pomoc, pozostávajú zo schválených rozpočtových prostriedkov vo výške 37 189 miliónov EUR a príjmov pripísaných na neviazanú priamu pomoc, ktoré sa odhadujú na 700 miliónov EUR. Pokiaľ by sa ukazovateľ uplatnil na celkové financovanie vo výške 37 889 miliónov EUR, ktoré by malo byť podľa predpokladu dostupné pre neviazanú priamu pomoc, nadmerné čerpanie by sa znížilo na 320,2 milióna EUR. Komisia v tejto chvíli pozorne sleduje čerpanie rozpočtu na neviazanú priamu pomoc. 4.2.2. Ďalšia priama pomoc (+ 165,5 milióna EUR) Na základe všeobecného povolenia, ktoré Komisia udelila členským štátom na vyplácanie záloh na priamu pomoc od 16. októbra 2011, sa platby uskutočnili rýchlejším tempom v porovnaní s úrovňou ukazovateľa k 31. marcu 2012 pre niektoré režimy ako: osobitné prémie na dojčiace kravy a hovädzie mäso, ako aj pomoc pre výrobcov zemiakového škrobu a platby na plochu za ryžu a bavlnu. Podobne ako pri neviazanej priamej pomoci Komisia v tejto chvíli pozorne sleduje čerpanie rozpočtu aj na ďalšiu priamu pomoc. 4.3. Audit poľnohospodárskych výdavkov 4.3.1. Schválenie účtov z predchádzajúcich rokov (+ 58,3 milióna EUR) Členské štáty nahlásili za obdobie do 31. marca 2012 pozitívne opravy schválených účtov vo výške 0,7 milióna EUR. Súčasná úroveň plnenia vyplýva z porovnania týchto opráv s úrovňou zodpovedajúceho ukazovateľa z 31. marca 2012. Avšak je nutné poznamenať, že v tejto chvíli ešte neboli prijaté všetky rozhodnutia o schválení účtov očakávané v tomto rozpočtovom roku a neboli ani nahlásené všetky opravy schválených účtov členskými štátmi. Je nutné zdôrazniť, že Komisia vo svojom opravnom liste na rok 2012 navrhla opravy vo výške - 69 miliónov EUR. Rozpočtový orgán prijal rozpočet na rok 2012, v ktorom sa táto suma stanovila vo výške - 200 miliónov EUR. Komisia sa v tejto chvíli domnieva, že očakávané opravy z jej rozhodnutí o schválení účtov a z nedodržania lehôt členskými štátmi na vyplatenie pomoci nebudú stačiť na uhradenie celej zvýšenej sumy - 200 miliónov EUR. Komisia by mala pokryť z toho vyplývajúci výrazný schodok negatívnych rozpočtových prostriedkov kladnými rozpočtovými prostriedkami s cieľom uzatvoriť túto rozpočtovú položku v roku 2012. 4.4. Ostatné výdavky 4.4.1. Bezpečnosť potravín a krmív, zdravie zvierat, dobré podmienky zvierat a zdravotný stav rastlín (+ 59 miliónov EUR) Režimy financované na základe tohto článku zahŕňajú priame platby zo strany Komisie. Vzhľadom na zlepšenie situácie týkajúcej sa zdravia zvierat a na zmeny právnych predpisov, na základe ktorých sa požaduje menej testov na TSE, sa očakáva, že prostriedky vynakladané v súvislosti s chorobami zvierat a na programy eradikácie budú nižšie v porovnaní s výdavkami odhadovanými v čase prípravy rozpočtu na rok 2012. V tejto chvíli sa očakáva, že prostriedky z tohto rozpočtového článku nebudú dostatočne čerpané. 5. Čerpanie príjmov pripísaných EPZF Z tabuľky v prílohe 1 vyplýva, že pripísané príjmy vo výške 477,2 milióna EUR boli zinkasované k 31. marcu 2012. Konkrétne: – príjmy z opráv na základe rozhodnutí o schválení účtov predstavovali 345,7 milióna EUR, pričom sa do konca rozpočtového roka očakávajú ďalšie sumy, – príjmy z nezrovnalostí dosahovali približne 74,9 milióna EUR, pričom sa do konca rozpočtového roka takisto očakávajú ďalšie sumy, a – do tejto chvíle bola zinkasovaná väčšina príjmov z odvodov za mlieko a predstavuje približne 56,6 milióna EUR, Napokon suma pripísaných príjmov, ktorá sa nakoniec preniesla z roku 2011 do roku 2012, predstavovala 441,5 milióna EUR, čo je podstatne viac ako pôvodne odhadovaná suma 205 miliónov EUR. Preto výška pripísaných príjmov dostupných na financovanie výdavkov EPZF k 31. marcu 2012 predstavuje 918,6 milióna EUR. V tejto chvíli by mala suma pripísaných príjmov, ktorá zatiaľ nebola zinkasovaná, predstavovať 327,8 milióna EUR (na základe odhadovaného rozpočtu na rok 2012, v ktorom sa odhadovalo, že v roku 2012 sa vytvoria pripísané príjmy vo výške 805 miliónov EUR, z čoho 477,2 milióna EUR už bolo zinkasovaných). 6. Čerpanie príjmov pochádzajúcich z dočasných súm na reštrukturalizáciu (sektor cukru) V súlade s právnymi predpismi sa od novembra 2009 nevybrali od členských štátov žiadne nové dočasné sumy na reštrukturalizáciu. Celková suma pripísaných príjmov dostupných pre Fond na reštrukturalizáciu v sektore cukru sa teda rovná sume prenesenej z rozpočtu na rok 2011, ktorá na rozdiel od pôvodne odhadovanej sumy predstavuje 856,8 milióna EUR (čo je viac ako suma 832,2 milióna EUR predpokladaná v rozpočte na rok 2012 v dôsledku platieb pomoci vykonaných na konci roku 2011, ktoré boli nižšie, ako sa očakávalo). 7. Čerpanie fondu na reštrukturalizáciu v sektore cukru Ku koncu marca 2012 členské štáty uskutočnili platby vo výške 69 miliónov EUR na pomoc na reštrukturalizačné opatrenia, na diverzifikačnú pomoc alebo pomoc na rafináciu cukru. 8. Závery Z predbežného čerpania rozpočtových prostriedkov EPZF na rok 2012 za obdobie do 31. marca 2012 vyplýva, že mesačné úhrady členským štátom prekročili profil čerpania rozpočtu stanovený ukazovateľom o 1 359,7 milióna EUR. Súviselo to najmä so všeobecným povolením, ktoré udelila Komisia na vyplatenie záloh na priamu pomoc od 16. októbra 2011, čo viedlo k rýchlejšiemu tempu vyplácania tejto pomoci. K dispozícii sú pripísané príjmy vo výške 918,6 milióna EUR a očakáva sa, že v roku 2012 sa ešte vyberie 327,8 milióna EUR. V tejto chvíli Komisia očakáva, že pripísané príjmy, ktoré sú dostupné, ako aj tie, ktoré budú dostupné počas tohto roka, budú dostatočné na to, aby sa pokrylo financovanie sektora ovocia a zeleniny a sektora neviazanej priamej pomoci, ako sa pôvodne očakávalo pri zostavovaní rozpočtu na rok 2012. Pokiaľ ide o zvýšenie opráv vyplývajúcich zo schvaľovania účtov na - 200 milióna EUR (pozri bod 4.3.1), Komisia bude pozorne sledovať vývoj čerpania rozpočtu, aby zistila, či nedostatočné čerpanie v iných oblastiach rozpočtu neumožní financovať časť týchto vyšších negatívnych výdavkov, ktorá sa nebude dať uhradiť z finančných prostriedkov, ktoré boli skutočne zinkasované Komisiou na základe jej rozhodnutí o schválení účtov a iných opráv za nerešpektovanie termínu platby pomoci príslušnými členskými štátmi. [1] Ú. v. EÚ L 209, 11.8.2005, s. 1. [2] Najskôr sa musia použiť prenesené pripísané príjmy, to znamená skôr ako rozpočtové prostriedky schválené rozpočtovým orgánom alebo pripísané príjmy vytvorené počas roka (článok 10 nariadenia o rozpočtových pravidlách).